Mier sind überzügt, üsi Begegnung isch Schicksal, als öppis anders cha mer üses Zämecho ned bezeichne.    Grundsätzlich sind mier beidi Realischte mit emene liechte Hang zur Romantik und sit em 20. November 2005 wohl au echli Träumer.  Mier hend bedi immer dänkt, "Liebi uf e erschti Blick" existiert ned, aber mier hends erläbt, es git si! Wenn mier üsi Gschicht verzelled, glaubt üs das fascht niemmer, aber bilded üch dadezue üchi eiget Meinig.    Am 13. Novämber 2005 isch in Baar die traditionelli Baarer Chilbi, wo mer als Zuger (und schienbar au als Schwyzer) ned döf verpasse, gsii. Da d Livia am Samschtigabig mit ihrere Gugge scho en Uftritt gha hed und nachdem natürlich ned grad hei hed chönne, sondern äbe no unbedingt a die  Chilbi hed müesse isch sie am Sunntig nach nur es paar Stunde Schlaf ned würklich motiviert gsii, um nach de Guggeprob am Sunntigabig nomal a die Chilbi z gha, schliesslich hed sie ja genau gwüsst, dass es de bis am Mäntigmorge sicher kei Chance meh gäh wird, das Schlafmango ufzhole. Aber d Überzügigschraft vo ihrne Kollegine hed sie de doch wieder nach Baar bracht. Sie isch de aber ned wie abgmacht i die Bar wo de Träffpunkt gsii wär, sondern hed no zerscht is Barzält vo de Belcantos müesse. D Livia hed de  keini zwei Schritt i das Zält inne chönne mache, da isch sie a ihre Traummaa anegloffe. Nur hed das grad zu dem Ziitpunkt no niemmer vo dene beidne gmerkt ;-) Nach zwei, drü fräche Sprüch isches de Livia de aber heftig igfahre und sie isch verlore gsii!    De Roli hed amene langwilige Sunntigabig ekei Luscht gha dihei z bliibe und hed de sini Schwöschter und d Kollegin chönne überrede i Usgang z gha. Zum Glück isch em Roli i Sinn cho, dass z Baar no Chilbi sigg... Sie hend sich de tatsächlich  uf e wiiti wäg vo Goldau nach Baar (wohlverstande amene Sunntig i Kanton ZUG) gmacht. Das i dem Barzält aber kei Platz zum höckle gha hed, hend sie de grad de erschti frei Bartisch gschnappet und de Iigang vo dem Zält prächtig im Blickfäld gha. Er hed d Livia de au gseh i die Bar inecho und hed s Glück gha, dass er per Zuefall grad näbemene Kolleg vo de Livia gstande isch und sie dem natürlich hed müesse Hoi säge. Nachdem de Roli de es paar "Zwoi am Rügge" hed müesse abbutze lah (mier wend jetzt uf die  ganzi Sach ned gnäuer igah), heds au ihn voll verwütscht.    De Abig hed sich de no ziemlich id längi zoge und will de Roli de Muet verloh hed(...), hend mier üs ohni Natelnummere und Adrässe wieder trännt. Scho wo d Livia zum Auto gloffe isch hed sie aber gfunde, dass sigg ned ganz so gloffe, wie sie sich das dänkt hätt. Au de Roli hed gmerkt, dass es eso ned optimal isch und hed drum churzerhand de Livia ihre Kolleg um d Natelnummere vo ihre bätte. Us unerchlärliche Gründ isch die Nummere de aber  ned korrekt im Roli sim Natel gspeicheret worde und s SMS wo er ihre gschriebe hed isch nie bi de Livia acho!  Natürlich isch au d Livia ned untätig gsii und hed versuecht über d Gugge Homepage vom Roli mitemene E-mail Kontakt ufznäh, aber au das isch id Hose, will die nümme würklich aktiv und veraltet gsii isch... Da d Livia vo Natur us Neugierig isch hed sie de per TwixTel versuecht use z gfinde wo de Roli wohnt und hed de mit Schrecke müesse feststelle, dass er a de Rindelstrass in Arth mit enere  Frau mit em gliche Familiename wohnt.... Somit isch für d Livia de Fall klar gsii und ihre isch de Roli für e momänt rächt unsympathisch gsii!  Zum Glück hed de Roli nach einige Täg mal gfunde er gieng die alti E-mail Adrässe mal wieder go kontrolliere und hed mit Freud festgstellt, dass sich d Livia gmäldet hed. Nachem Ustusche vo de richtige E-mail Adrässe und Natelnummere hend mier üs de au ganz normal chönne verabrede. D Livia hed dere Versuechig ned chönne widerstah, will ihres Härz öppis ganz  anders als ihre Chopf hed wellä...    Bi dem Date hed de Roli de au die ganzi Sach mit sine Familieverhältnis chönne klarstelle und für d Livia isches keis Problem gsii, dass er in Trännig läbt und scho zwoi härzigi chlini Chnöpf hed. Binere spontane Iiladig zum Fondue am Sunntigabig vo de Livia irne Eltere hed de definitiv e wunderbari Ziit agfange.